Document ID: 32003D0477

Απόφαση της Επιτροπής
της 24ης Ιουνίου 2003
για την τροποποίηση της απόφασης 2002/251/EΚ για την άρση των προστατευτικών μέτρων όσον αφορά τα προϊόντα αλιείας και υδατοκαλλιέργειας που εισάγονται από την Ταϊλάνδη
[κοινοποιηθείσα υπό τον αριθμό Ε(2003) 425]
(Κείμενο που παρουσιάζει ενδιαφέρον για τον ΕΟΧ)
(2003/477/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων(1), και ιδίως το άρθρο 53 παράγραφος 1,
την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(2), και ιδίως το άρθρο 22 παράγραφος 1,
Εκτιμώντας τα ακόλουθα:
(1) Η απόφαση αριθ. 2002/251/EΚ της Επιτροπής, της 27ης Μαρτίου 2002, σχετικά με ορισμένα προστατευτικά μέτρα ως προς το κρέας πουλερικών και ορισμένα προϊόντα αλιείας και υδατοκαλλιέργειας τα οποία προορίζονται για κατανάλωση από τον άνθρωπο και εισάγονται από την Ταϊλάνδη(3), εκδόθηκε λόγω της παρουσίας νιτροφουρανίων σε κρέας πουλερικών και σε γαρίδες που εισήχθησαν από την Ταϊλάνδη.
(2) Στην απόφαση 2002/251/EΚ προβλέπεται η επανεξέτασή της με βάση τις εγγυήσεις που θα παρασχεθούν από την αρμόδια αρχή της Ταϊλάνδης και τα αποτελέσματα των εξετάσεων που θα διενεργηθούν τα κράτη μέλη.
(3) Τα αποτελέσματα των εξετάσεων που διενεργήθηκαν από κράτη μέλη σε γαρίδες εισαγωγής Ταϊλάνδης ήσαν ικανοποιητικά. Οι αρμόδιες αρχές της Ταϊλάνδης έδωσαν τις ενδεδειγμένες εγγυήσεις. Ειδικότερα, εγγυήθηκαν ότι όλες οι αποστολές οι πιστοποιηθείσες από την αρμόδια αρχή μετά τις 21 Σεπτεμβρίου 2002 έχουν υποβληθεί σε συστηματική εξέταση προ φόρτωσης για τον έλεγχο της παρουσίας νιτροφουρανίων και μεταβολιτών τους. Μόνον για αποστολές απαλλαγμένες από τις ουσίες αυτές επιτρέπεται η εξαγωγή προς την Κοινότητα. Κατά συνέπεια, οι συστηματικές εξετάσεις που επιβάλλονται με την απόφαση 2002/251/EΚ σε όλες τις αποστολές γαρίδας πρέπει να αρθούν για τις αποστολές που έχουν πιστοποιηθεί από την αρχή της Ταϊλανδης μετά τις 21 Σεπτεμβρίου 2002, δεδομένου ότι έχουν υποστεί συστηματική εξέταση πριν από τη φόρτωση.
(4) Ως εκ τούτου, η απόφαση αριθ. 2002/251/EΚ πρέπει να τροποποιηθεί αναλόγως.
(5) Τα μέτρα τα προβλεπόμενα στην παρούσα απόφαση είναι σύμφωνα με τη γνώμη της μόνιμης επιτροπής τροφικής αλυσίδας και υγείας των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο άρθρο 2 της απόφασης 2002/251/EΚ, η παράγραφος 1 αντικαθίσταται από το ακόλουθο κείμενο:
"1. Τα κράτη μέλη, με εφαρμογή κατάλληλων προγραμμάτων δειγματοληψίας και ανιχνευτικών μεθόδων, υποβάλλουν κάθε αποστολή κρέατος πουλερικών εισαγωγής από Ταϊλάνδη και κάθε αποστολή γαρίδας εισαγωγής Ταϊλάνδης, συνοδευόμενη από υγειονομικό πιστοποιητικό που έχει εκδοθεί πριν από τις 21 Σεπτεμβρίου 2002, σε χημική εξέταση προκειμένου να βεβαιώνεται ότι τα υπόψη προϊόντα δεν παρουσιάζουν κίνδυνο για την ανθρώπινη υγεία. Ειδικότερα, η εξέταση αυτή πρέπει να διενεργείται με σκοπό την ανίχνευση της παρουσίας αντιμικροβιακών ουσιών, και ιδίως νιτροφουρανίων και μεταβολιτών τους."
Άρθρο 2
Η παρούσα απόφαση αρχίζει να ισχύει στις 30 Ιουνίου 2003.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 24 Ιουνίου 2003.

Labels: 17
0
3
6
18